
讘讘讗 讘转专讗 住讟 注"讗 - 驻讬专讜砖 砖讟讬讬谞讝诇抓

讗 讙诪专讗 砖谞讬谞讜 讘诪砖谞讛 砖讛诪讜讻专 讗转 讛砖讚讛 诪讻专 讗转 讛讗讘谞讬诐 砖讛谉 诇爪专讻讛, 讜诪讘讗专讬诐: 诪讗讬 [诪讛 讛谉] "讗讘谞讬诐 砖讛谉 诇爪专讻讛"? 讛讻讗 转专讙讬诪讜 [讻讗谉, 讘讘讘诇, 转专讙诪讜, 讛住讘讬专讜]: 讗讘谞讬 讚讗讻驻讗 [讗讘谞讬诐 砖诇 讛讗诇讜诪讜转 讛谞诪爪讗讜转 讘砖讚讛] 砖诪谞讬讞讬诐 讗讜转谉 注诇 讛讗诇讜诪讜转, 讻讚讬 砖诇讗 讬转驻讝专讜 讘专讜讞. 注讜诇讗 讗诪专: 讛讻讜讜谞讛 讛讬讗 讗讘谞讬诐 讛住讚讜专讜转 讻讚讬 诇讘谞讜转 讘讛谉 讙讚专 诇砖讚讛. 讜诪拽砖讬诐: 讜讛讗 转谞讬 [讜讛专讬 砖谞讛] 专' 讞讬讬讗: 讗讘谞讬诐 爪讘讜专讜转 诇讙讚专, 讜诪砖诪注: 讻讙诇 砖诇 讗讘谞讬诐, 讗祝 砖讗讬谞谉 诪住讜讚专讜转! 讜诪砖讬讘讬诐: 转谞讬 [砖谞讛 讘讚讘专讬讜]: 住讚讜专讜转 诇讙讚专. 讜讞讜讝专讬诐 讜诪驻专砖讬诐 讘讬转专 驻讬专讜讟 讗转 讛讚注讜转.


 诇驻讬 诪讛 砖讛讻讗 转专讙讬诪讜 [讻讗谉 转专讙诪讜, 讛住讘讬专讜] 砖讛谉 讗讘谞讬 讚讗讻驻讗 [讛讗诇讜诪讜转], 讛专讬 诇讚注转 专' 诪讗讬专 讛住讘讜专 (专讗讛 诇讛诇谉 讘讘讗 讘转专讗 注讞,讘) 讻讬 讘讻诇诇 诪讻讬专讛 砖诇 诪拽讜诐 讙诐 讻诇 讛讚讘专讬诐 讛谞讞讜爪讬诐 诇砖讬诪讜砖 讗讜转讜 诪拽讜诐, 讛讻讜讜谞讛 讻讗谉 诇讗讘谞讬诐 讚诪转拽谞谉 讗祝 注诇 讙讘 讚诇讗 诪讞转谉 [砖诪转讜拽谞讜转 诇爪讜专讱 砖诇 砖诪讬专转 讛讗诇讜诪讜转 讗祝 注诇 驻讬 砖讗讬谞谉 诪讜谞讞讜转 注讚讬讬谉 注诇讬讛谉], 讜讗讬诇讜 诇专讘谞谉 [诇讚注转 讞讻诪讬诐, 住转诐 诪砖谞转谞讜] 鈥� 讛讜讗 讚讜讜拽讗 讚诪讞转谉 [砖诪讜谞讞讜转].


讜诇讚注转 注讜诇讗 砖讗诪专: 讗讘谞讬诐 讛住讚讜专讜转 诇讙讚专, 讛专讬 诇讚注转 专' 诪讗讬专 谞诪讻专讜 讘讻诇诇 讛砖讚讛 讗讘谞讬诐 讚诪转拽谞谉 讗祝 注诇 讙讘 讚诇讗 住讚专谉 [砖诪转讜拽谞讜转 讗祝 注诇 驻讬 砖讗讬谞谉 诪住讜讚专讜转] 讘砖讜专讛, 诇专讘谞谉 [诇讚注转 讞讻诪讬诐] 鈥� 讛讜讗 讚讜讜拽讗 讚住讚专谉 [砖诪住讜讚专讜转].


讘 讜诪诪砖讬讻讬诐 诇讘讗专 讗转 讛诪砖谞讛. 砖谞讬谞讜 讘讬谉 讛讚讘专讬诐 讛谞诪讻专讬诐 讘讻诇诇 讛砖讚讛: 讜讗转 讛拽谞讬诐 砖讘讻专诐 砖讛谉 诇爪专讻讜. 讜转讜讛讬诐: 拽谞讬诐 诪讗讬 注讘讬讚转讬讬讛讜 [诪讛 诪注砖讬讛诐] 诪讛 注谞讬讬谞诐 诇讻专诐? 讗诪专讬 讚讘讬 [讗讜诪专讬诐 讘讘讬转 诪讚专砖讜] 砖诇 专' 讬谞讗讬: 讛讻讜讜谞讛 讛讬讗 诇拽谞讬诐 讛诪讞讜诇拽讬谉 讘专讗砖讬讛诐 砖诪注诪讬讚讬诐 转讞转 讛讙驻谞讬诐 讻讚讬 砖注谞驻讬 讛讙驻谞讬诐 讬砖注谞讜 注诇讬讛诐, 诇讚注转 专' 诪讗讬专 诪讚讜讘专 讘拽谞讬诐 讚诪砖驻讬讬谉 讗祝 注诇 讙讘 讚诇讗 诪讜拽诪谉 [砖讛诐 诪砖讜驻讬诐, 诪转讜拽谞讬诐, 诇爪讜专讱 讝讛 讗祝 注诇 驻讬 砖讗讬谞诐 诪讜注诪讚讬诐] 讘诪拽讜诪诐, 诇专讘谞谉 [诇讚注转 讞讻诪讬诐] 鈥� 讛讜讗 讚讜讜拽讗 讚诪讜拽诪谉 [砖诪讜注诪讚讬诐] 讻讘专.


讜诪诪砖讬讻讬诐 诇讘讗专 讗转 诪讛 砖砖谞讬谞讜 讘诪砖谞讛: 讜讗转 讛转讘讜讗讛 讛诪讞讜讘专转 诇拽专拽注 讜讻讜'. 讜诪注讬专讬诐: 讜讗祝 注诇 讙讘 讚诪讟讗讬 诇诪讬讞爪讚 [讜讗祝 注诇 驻讬 砖讛讙讬注 讝诪谞讛 诇讛讬拽爪专], 诪讻诇 诪拽讜诐 讻讬讜谉 砖诇讗 谞拽爪专讛, 注讚讬讬谉 讚讬谞讛 讻拽专拽注 讜讘讻诇诇 诪讻讬专转讛 讛讬讗. 注讜讚 砖谞讬谞讜 讘诪砖谞讛: 讜讗转 讞讬爪转 (诪讞讬爪讛, 拽讘讜爪转) 讛拽谞讬诐 砖驻讞讜转讛 诪讘讬转 专讜讘注. 讜诪注讬专讬诐: 讜讗祝 注诇 讙讘 讚讗诇讬诪讬 [讜讗祝 注诇 驻讬 砖讛拽谞讬诐 讛诇诇讜 注讘讬诐], 诪讻诇 诪拽讜诐 讛诐 讘讟诇讬诐 诇砖讚讛.


砖谞讬谞讜 讘诪砖谞讛: 讜讗转 讛砖讜诪讬专讛 砖讗讬谞讛 注砖讜讬讛 讘讟讬讟. 讜诪注讬专讬诐: 讗祝 注诇 讙讘 讚诇讗 拽讘讬注讗 讘讗专注讗 [讗祝 注诇 驻讬 砖讗讬谞讛 拽讘讜注讛 讘拽专拽注] 讜讗驻砖专 诇讟诇讟诇 讗讜转讛, 诪讻诇 诪拽讜诐 讛讜讗讬诇 讜讗讬谞讛 注砖讜讬讛 讘讟讬讟 鈥� 讗讬谞讛 讞砖讜讘讛 诇注爪诪讛, 讜讛讬讗 谞讞砖讘转 讻讞诇拽 诪谉 讛砖讚讛. 讜注讜讚 砖谞讬谞讜: 讜讗转 讛讞专讜讘 砖讗讬谞讜 诪讜专讻讘, 讜讗转 讘转讜诇转 讛砖拽诪讛. 讜诪注讬专讬诐: 讗祝 注诇 讙讘 讚讗诇讬诪讬 [讗祝 注诇 驻讬 砖讛诐 讙讚讜诇讬诐 讜注讘讬诐], 诪讻诇 诪拽讜诐 讛讜讗讬诇 讜诇讗 讛讙讬注讜 诇砖诇讘 讛讛专讻讘讛 (讘讞专讜讘) 讗讜 讛拽爪讬爪讛 (讘砖拽诪讛) 鈥� 专讜讗讬诐 讗讜转诐 讻讞诇拽 诪讛拽专拽注.


讙 讜诪驻专砖讬诐 讗转 讞诇拽讛 讛砖谞讬 砖诇 讛诪砖谞讛: 讗讘诇 诇讗 诪讻专 讗转 讛讗讘谞讬诐 砖讗讬谞谉 诇爪专讻讛. 讜诪住讘讬专讬诐: 诇驻讬专讜砖 砖讗诇讜 讛谉 讗讘谞讬诐 砖诇 讗诇讜诪讜转, 讛专讬 诇讚注转 专' 诪讗讬专 讗诇讜 讛谉 讗讘谞讬诐 讚诇讗 诪转拽谞谉 [砖讗讬谞谉 诪转讜拽谞讜转], 讜讗讬诇讜 诇专讘谞谉 [诇讚注转 讞讻诪讬诐] 讗祝 讛讗讘谞讬诐 讛诪转讜拽谞讜转, 讻诇 讚诇讗 诪讞转谉 [砖讗讬谞谉 诪讜谞讞讜转] 讗讬谞谉 诪讻讜专讜转.


讜诇讚注转 注讜诇讗 砖讗诪专: 砖讗讘谞讬诐 讗诇讛 讛诐 讗讘谞讬诐 讛住讚讜专讜转 诇讙讚专, 诇讚注转 专' 诪讗讬专 鈥� 讚诇讗 诪转拽谞谉 [砖讗讬谞谉 诪转讜拽谞讜转], 诇专讘谞谉 [诇讚注转 讞讻诪讬诐] 讚诇讗 住讚专谉 [砖讗讬谞谉 诪住讜讚专讜转] 讗祝 砖讛谉 诪转讜拽谞讜转 诇讻讱.


讜注讜讚 砖谞讬谞讜 讘诪砖谞讛: 讜诇讗 讗转 讛拽谞讬诐 砖讘讻专诐 砖讗讬谞谉 诇爪专讻讜. 讜诪住讘讬专讬诐: 诇讚注转 专' 诪讗讬专 鈥� 讚诇讗 诪砖驻讬讬谉 [砖讗讬谞诐 诪砖讜驻讬诐, 诪转讜拽谞讬诐], 诇专讘谞谉 [诇讚注转 讞讻诪讬诐] 鈥� 讚诇讗 诪讜拽诪谉 [砖讗讬谞诐 诪讜注诪讚讬诐 讘诪拽讜诪诐]. 砖谞讬谞讜: 讜诇讗 讗转 讛转讘讜讗讛 讛转诇讜砖讛 诪谉 讛拽专拽注. 讜诪注讬专讬诐: 讜讗祝 注诇 讙讘 讚爪专讬讻讗 诇讗专注讗 [讜讗祝 注诇 驻讬 砖爪专讬讻讛 诇拽专拽注] 诇讛讬讜转 诪讜谞讞转 讘砖讚讛, 诇讛转讬讬讘砖 讜诇讛转讗讜讜专专.


讜注讜讚 砖谞讬谞讜: 讜诇讗 诪讻专 讗转 讞讬爪转 讛拽谞讬诐 砖讛讬讗 讘讬转 专讜讘注. 讜诪注讬专讬诐: 讜讛讞讬讚讜砖 讛讜讗 讗祝 注诇 讙讘 讚拽讟讬谞讬 [讗祝 注诇 驻讬 砖讛诐 讚拽讬诐], 诪讻诇 诪拽讜诐 讛讜讗讬诇 讜讛诐 转讜驻砖讬诐 砖讟讞 讘讬转 专讜讘注 鈥� 讛诐 谞讞砖讘讬诐 讻专砖讜转 诇注爪诪诐. 讜讘注谞讬谉 讝讛 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 诇讗 讞讬爪转 讛拽谞讬诐 讘诇讘讚 谞讞砖讘转 讻专砖讜转 诇注爪诪讛 讜讗讬谞讛 谞讻诇诇转 讘诪讻讬专讛, 讗诇讗 讗驻讬诇讜 注专讜讙讛 拽讟谞讛 砖诇 讘砖诪讬诐 砖讗讬谉 讘砖讟讞讛 讘讬转 专讜讘注, 讜讗讜诇诐 讬砖 诇讛 砖诐 讘驻谞讬 注爪诪讛 鈥� 讗讬谞讛 谞诪讻专转 注诪讛 注诐 讛砖讚讛. 讗诪专 专讘 驻驻讗: 讜讛讜讗, 讻讜讜谞转 讛讚讘专讬诐 讛讬讗, 讚拽专讜 [砖拽讜专讬诐] 诇讛 "讜讜专讚讗 讚驻诇谞讬讗" ["讘讬转 讜讜专讚讬诐 砖诇 驻诇讜谞讬"], 砖讘讻讱 讛讬讗 拽讜讘注转 砖诐 诇注爪诪讛.


砖谞讬谞讜: 讜诇讗 诪讻专 讗转 讛砖讜诪讬专讛 讛注砖讜讬讛 讘讟讬讟. 讜诪注讬专讬诐: 讜讗祝 注诇 讙讘 讚诪讞讘专讗 讘讗专注讗 [讜讗祝 注诇 驻讬 砖讛讬讗 诪讞讜讘专转 诇拽专拽注] 诪讻诇 诪拽讜诐 讛专讬讛讬 谞讞砖讘转 讻讘谞讬谉 诇注爪诪讜, 砖讗讬谞讜 讞诇拽 诪谉 讛砖讚讛. 讜注讜讚 砖谞讬谞讜: 讜诇讗 讗转 讞专讜讘 讛诪讜专讻讘 讜诇讗 住讚谉 讛砖拽诪讛. 讜诪注讬专讬诐: 讜讗祝 注诇 讙讘 讚拽讟讬谞讬 [讜讗祝 注诇 驻讬 砖讛诐 讚拽讬诐], 诪讻诇 诪拽讜诐 讛诐 讻讘专 谞讞砖讘讬诐 讻讬讞讬讚讛 诇注爪诪讛.


讚 讗讙讘 注谞讬谉 讝讛 砖诇 砖讜诪讬专讛 讛诪讞讜讘专转, 诪讘讬讗讬诐 诪讛 砖讘注讬 [砖讗诇] 专' 讗诇注讝专 讘注谞讬谉 诪讻讬专讛 砖诇 讘讬转: 诪诇讘谞讜转 砖诇 驻转讞讬诐 (诪住讙专讜转, 诪讝讜讝讜转 讜诪砖拽讜祝 诪注抓), 诪讛讜 讚讬谞诐? 讛讗诐 讛诐 谞诪讻专讬诐 讬讞讚 注诐 讛讘讬转, 讗讜 诇讗? 讜诪住讘讬专讬诐 讗转 讛砖讗诇讛: 讛讬讻讗 讚诪讞讘专讬 讘讟讬谞讗 [讘诪拽讜诐 砖讛诐 诪讞讜讘专讬诐 诇讘讬转 讘讟讬讟] 诇讗 转讬讘注讬 [转讬砖讗诇] 诇讱 讛砖讗诇讛 鈥� 讚讛讗 诪讞讘专 [砖讛专讬 诪讞讜讘专讬诐 讛诐], 讻讬 转讬讘注讬 [讻讗砖专 转讬砖讗诇] 诇讱 讛砖讗诇讛 鈥� 讛专讬 讝讛 讘讗讜驻谉 讚谞拽讬讟讬 讘住讬讻讬 [砖讛诐 专拽 讗讞讜讝讬诐 讘讬转讚讜转 注抓 拽讟谞讜转], 讜讗诐 讻谉 诪讗讬 [诪讛] 讛讚讬谉? 诇砖讗诇讛 讝讜 诇讗 谞诪爪讗讛 转砖讜讘讛 讜注诇 讻谉 转讬拽讜 [转注诪讜讚] 讘诪拽讜诪讛.


讜讘注谞讬谉 讚讜诪讛 讘注讬 [砖讗诇] 专' 讝讬专讗: 诪诇讘谞讜转 砖诇 讞诇讜谞讜转, 诪讛讜 讚讬谞诐 讘诪讻讬专转 讛讘讬转? 诪讬 讗诪专讬谞谉 [讛讗诐 讗讜诪专讬诐 讗谞讜]: 诇谞讜讬 讘注诇诪讗 [住转诐] 讛讜讗 讚注讘讬讚讬 [砖注砖讜讬讬诐] 讜讗讬谞诐 谞诪讻专讬诐 注诐 讛讚讬专讛, 讜诇讻谉 讬讻讜诇 讛诪讜讻专 诇讛讜爪讬讗 讗讜转诐 讜诇诇讜拽讞诐, 讗讜 讚诇诪讗 [砖诪讗] 讻讬讜谉 讚诪讞讘专讬 [砖讛诐 诪讞讜讘专讬诐 诇讞诇讜谉] 鈥� 诪讞讘专讬 [诪讞讜讘专讬诐]? 讙诐 诇砖讗诇讛 讝讜 诇讗 谞诪爪讗讛 转砖讜讘讛 讜注诇 讻谉 转讬拽讜 [转注诪讜讚] 讗祝 讛讬讗 讘诪拽讜诪讛.


 讜讻谉 讘注讬 [砖讗诇] 专' 讬专诪讬讛: 诪诇讘谞讜转 砖诇 讻专注讬 讛诪讟讛, 砖诪讜谞讞讬诐 诪转讞转 诇讻专注讬 讛诪讬讟讛, 讻讚讬 砖诇讗 讬转拽诇拽诇讜 讘专讟讬讘讜转, 诪讛讜? 讜诪住讘讬专讬诐 讗转 讛砖讗诇讛: 讻诇 讛讬讻讗 讚诪讟诇讟诇讬 讘讛讚讛 [讻诇 诪拽讜诐 砖讛诐 诪讬讟诇讟诇讬诐 讬讞讚 讗讬转讛] 诇讗 转讬讘注讬 [转讬砖讗诇] 诇讱 讛砖讗诇讛 鈥� 讚讛讗 诪讟诇讟诇讬 [砖讛专讬 诪讬讟诇讟诇讬诐 讛诐], 讻讬 转讬讘注讬 [讻讗砖专 转讬砖讗诇] 诇讱 讛砖讗诇讛, 讛专讬 讝讛 讛讬讻讗 讚诇讗 诪讟诇讟诇讬 [讘诪拽讜诐 砖讗讬谞诐 诪讬讟诇讟诇讬诐], 讗诐 讻谉 诪讗讬 [诪讛] 讛讚讬谉? 讙诐 诇砖讗诇讛 讝讜 诇讗 谞诪爪讗讛 转砖讜讘讛 讜注诇 讻谉 转讬拽讜 [转注诪讜讚] 讗祝 讛讬讗 讘诪拽讜诪讛.


讛 砖谞讬谞讜 讘诪砖谞讛 讘讬谉 讛讚讘专讬诐 砖讗讬谞诐 谞诪讻专讬诐 讘讻诇诇 讛砖讚讛: "讜诇讗 讗转 讞专讜讘 讛诪讜专讻讘 讜诇讗 住讚谉 讛砖拽诪讛" 讜讻讜'.

